सिविल सर्विस एग्जाम की करा रहे हैं तैयारी
पिछले वर्षों में छत्तीसगढ़ पीएससी की परीक्षा में जिले के युवाओं की सफलता के बाद प्रतियोगी परीक्षाओं खासकर सिविल सेवा परीक्षाओं के लिए माहौल बनने लगा है। इसकी तैयारी के लिए जहां जिले के युवा बड़े शहरों का रुख कर रहे हैं वहीं जिले में भी तैयारी करने और कराने वालों की संख्या बढ़ रही है।
डिग्री कॉलेज में स्टूडेंट्स की सिविल सेवा परीक्षाओं के प्रति रुचि देखकर यहां के प्रोफेसर्स ने ही नियमित कक्षाओं के अलावा अतिरिक्त कक्षाएं लेना शुरू कर दिया है। इस पहल से युवा खासे उत्साहित हैं। रायगढ़ जैसे छोटे शहर में प्रतियोगी परीक्षाओं में सफलता को लेकर विद्यार्थी फिक्रमंद थे और उन्होंने अपने प्रोफेसरों के सामने अपनी समस्या रखते हुए इस नई व्यवस्था को शुरू करने की बात कही थी। जिसके बाद से प्रोफेसर और स्टूडेंट्स के बीच शुरू हुई इस व्यवस्था जोर पकड़ लिया है। इसकी शुरुआत 8 दिसंबर से की गई। अब रोजाना कॉलेज की क्लास खत्म होते ही स्टूडेंट प्रतियोगी परीक्षा की क्लास में चले जाते हैं। स्टूडेंट इसे लेकर बेहद उत्साहित है। क्लास शुरू होने के बाद से यहां स्टूडेंट्स की संख्या बढ़ती जा रही है। क्लास से बेहतर परिणाम प्राप्त करने प्रोफेसर भी काफी मेहनत कर रहे हैं। रोजाना छात्रों को करंट अफेयर्स, राजनीतिक घटनाक्रम से अपडेट कराया जाता है। यहां सभी विषयों के विशेषज्ञ क्लास लेते हैं। यहां तर्कशक्ति, संख्यात्मक अभियोग्यता, इतिहास, संविधान, छग जैसे सभी विषयों की पढ़ाई कराई जा रही है। आने वाले दिनों में स्टूडेंट्स को अतिथि विषय विशेषज्ञों से मार्गदर्शन प्राप्त होगा।
इसके लिए कॉलेज प्रबंधन और छात्र संघ दोनों के द्वारा निरंतर प्रयास किया जा रहा है।
डिग्री कालेज में क्लास अटेंड करते प्रोफेसर एवं छात्र
आगामी परीक्षाओं में मिलेगा फायदा
फाइनल ईयर के स्टूडेंट्स की पढ़ाई इस साल पूरी हो जाएगी। जिन्हें आगामी प्रतियोगी परीक्षाओं में लाभ मिलेगा। प्रोफेसर छात्रों को तैयारी के साथ उनका ब्रेन वॉश व प्रतियोगी परीक्षाओं के लिए तैयारी के तरीके भी बता रहे हैं। रोजाना अखबार में तात्कालिक मुद्दों को गंभीरता से लेने की सलाह दे रहे हैं, जो ऐसे परीक्षाओं के लिए बेहद महत्वपूर्ण होते हैं।
इन प्रोफेसरों का रहा योगदान
क्लास में कॉलेज प्राचार्य से लेकर सभी विषय विशेषज्ञ अपना योगदान दे रहे हैं। इसमें प्रमुख रूप से डॉ अतुल श्रीवास्तव, प्रो बीपी बैस, प्रो सोफिया अंब्रेला, प्रो अल्का छड़ीमली, प्रो दिनेश मस्ता, प्रो सरोज सिंह शामिल है। वहीं अतिथि प्रोफेसरों में बेठियार साहू, तोशन श्रीवास, विजय कांटे, राजकुमार बंजारे का सहयोग भी प्राप्त हो रहा है।
hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva